b"\n_START_ARTICLE_\nSant Joan de Colinos\n_START_SECTION_\nDescripci\xc3\xb3\n_START_PARAGRAPH_\nLes restes d'aquesta ermita es troben sobre un petit serradet, pr\xc3\xb2xim a un torrent. \xc3\x89s de planta rectangular amb absis semicircular a llevant. La porta s'obre al mur de ponent i \xc3\xa9s d'arc lleugerament rebaixat, constru\xc3\xaft amb tosques dovellles de pedra pissarrosa sense retocar que deixen al centre de l'arc un espai ocupat per una clau de forma triangular. Els murs tenen una gruix\xc3\xa0ria considerable (90cm) i s\xc3\xb3n constitu\xc3\xafts per tres o quatre alineacions de pedra pissarrosa local, sense morter. Els angles estan formats per grans carreus de pedra, tamb\xc3\xa9 pissarrosa. Aquest murs es conserven fins a nivell de la coberta, sense que s'observi en cap indret l'arrencament d'una volta, ja que possiblement l'edifici era cobert per una encavallada de fusta. El parament de l'absis \xc3\xa9s totalment llis, sense que s'observi cap element decoratiu o finestra.\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens de Sant Joan de Colinos semblen relacionats amb el monestir situat a l'altre costat de la Noguera Pallaresa, de Sant Vicen\xc3\xa7 d'Oveix, fundaci\xc3\xb3 mon\xc3\xa0stica d'\xc3\xa8poca carol\xc3\xadngia. Posteriorment,  Sant Joan form\xc3\xa0 part de la jurisdicci\xc3\xb3 de Gerri. Fins al darrer quart del segle XIX, la diada d'aquest Sant, el 6 de maig, era molt celebrada a Rialp i poblets ve\xc3\xafns que organitzaven una processi\xc3\xb3 i aplec a l'ermita. Molt propera a la capella prerom\xc3\xa0nica, no obstant, ja ne \xc3\xa8poca moderna, s'edifica una altra capella de major cabuda que actualment es troba, al igual que aquella, en estat ru\xc3\xafn\xc3\xb3s."